‘Verwoestende verlies’ toe bib-kantoor op Beaufort-Wes brandJacques le Roux het hierdie foto op Facebook van die verwoeste gebou gedeel. Reuseskade is in ŉ brand aan die streeksbiblioteekkantoor op Beaufort-Wes in die Wes-Kaap aangerig. Die brand het Maandagaand by die kantoor uitgebreek. Die gebou huisves duisende boeke vir verspreiding regoor die streek en was die administratiewe steunkantoor vir biblioteekpersoneel in die Sentraal-Karoo-streek. “Die verlies aan boeke is verwoestend vir die streek,” het die Wes-Kaapse departement vir kultuursake en sport gesê. Op sosiale media het talle mense die voorval en die enorme verlies aan boeke betreur. Volgens die departement word die oorsaak van die brand nog ondersoek en sal hy wag op ŉ verslag daaroor. Geen personeel was tydens die voorval op die perseel nie en geen beserings is aangemeld nie. Die verlies aan boeke is as verwoestend bestempel. Sandra Horn het hierdie foto op Facebook gedeel. “Die verlies van enige staatsdienskantoor is altyd verwoestend, maar selfs meer so wanneer dit ŉ kantoor is wat boeke, kennis en onderrig na mense in ŉ gebied bring waar afstande tussen dorpe groot is en vervoer vir omliggende gemeenskappe beperk is,” sê Guy Redman, departementele hoof. “Dit is ŉ geweldige tragedie vir die departement.” Redman sê daar sal nou beraadslaag word oor maniere om die gebrek aan infrastruktuur op Beaufort-Wes te bestuur, terwyl daar op ŉ pad vorentoe besluit word. Die departement sal ook saam met ander kantore in die gebied werk om voort te gaan om ŉ diens aan inwoners van die streek te lewer. Streeks biblioteek Beaufort Wes Posted by Anton Botes on Monday, October 31, 2022